Na osnovu člana 41a stav 2. Zakona o zaštiti prirode („Službeni glasnik RS”, br. 36/09, 88/10, 91/10 - ispravka, 14/16, 95/18 - dr. zakon i 71/21) i člana 17. stav 1. i člana 42. stav 1. Zakona o Vladi („Službeni glasnik RS”, br. 55/05, 71/05 - ispravka, 101/07, 65/08, 16/11, 68/12 - US, 72/12, 7/14 - US, 44/14 i 30/18 - dr. zakon),

Vlada donosi

UREDBU

O PROGLAŠENjU PARKA PRIRODE „RADAN”

Član 1.

Brdsko-planinsko područje centralnog dela južne Srbije, između gornjih tokova reke Kosanice i Jablanice, čiji središnji deo prostora ispunjava planinski masiv Radana, stavlja se pod zaštitu i proglašava zaštićenim područjem pod imenom „Radan”, kao prirodno dobro međunarodnog, nacionalnog, odnosno izuzetnog značaja i svrstava se u Ι kategoriju zaštite, kao Park prirode (u daljem tekstu: Park prirode „Radan”).

Član 2.

Park prirode „Radan” se stavlja pod zaštitu radi očuvanja: geološke, biološke i predeone raznovrsnosti, a naročito očuvanja raznovrsnih oblika vulkanskog reljefa; Lecko andezitskog masiva, najvišeg i najvećeg vulkanskog kompleksa u Srbiji (klisure: Velike Kosanice, Gajtanske reke, Borinske reke i Sokolov vis); hidroloških i hidrogeoloških pojava (bifurkacija Delivode, termomineralne vode Proloma); šumskih staništa na prelazu između kotlina i brdsko-planinskih terena na diseciranom reljefu sa komadima andezitskih stena refugijalnog karaktera, od pojasa zajednica vrbe i topole (*Salici-Populetum albae*), klima zonalnih zajednica sladuna i cera (*Quercetum farnetto-cerris*), termofilnih kitnjakovih zajednica (*Quercetum montanum moesiacum*), kitnjakovo-grabovih zajednica (*Querco-Carpinetum serbicum*), mezofilnih bukove šume (*Fagetum montanum moesiacum*), reliktnihpoli dominantnih i osiromašenih šumskih zajednica sa mečjom leskom (*Corylus colurna* L.) i kavkaskom lipom (*Tilia caucasica* Rupr.) i zajednica javora i graba (*Aceri-Carpinetum betuli*) u kontaktnom delu između hrastovog i bukovog pojasa; staništa i populacije divlje flore (751 biljnom vrstom), a posebno mezijskih endemita (*Pulsatilla montana* ssp. *Bulgarica-*bugaraska planinaska sasa, *Pastinaca hirsute*-dlakavi paškanat*, Armeria rumelica*-babina svila i *Sedum stefco*-sedum); staništa i populacija divlje faune, posebno ptica (*Ciconia* *nigra*-crna roda, *Aquila pomarina*-orao kliktaš, *Aquila chrysaetos*-suri orao, *Hieraaetus* *pennatus*-patuljasti orao, *Falco* *peregrinus*-sivi soko, *Crex* *crex*-prdavac, *Bubo* *bubo*-buljina, *Caprimulgus* *europaeus*-leganj), sisara (*Microtus* *felteni*-makedonska voluharica i *Vormela peregusna*-šareni tvor), riba (*Salmo* *trutta*-potočna pastrmka, *Alburnoides* *bipunctatus*-dvoprugasta uklija, *Barbus* *balcanicus*-potočna mrena, *Gobio* *gobio*-krkuša, *Leuciscus* *cephalus*-klen, *Cobitis* *taenia*-vijun i *Perca* *fluviatilis*-grgeč), vodozemaca i gmizavaca; karakterističnih prirodnih predela i kulturno-istorijskog nasleđa specifičnog po vremenu nastanka, stepenu očuvanosti i kulturnoj vrednosti (Caričin grad, Drengrad, Kastrat).

Član 3.

Park prirode „Radan”, nalazi se na teritoriji opština Kuršumlija (KO *Dešiška, Kosmača, Mehane, Rudare, Svinjište, Visoka, Zagrađe, Zebica* i deo KO Dedinac, Prolom, Veliko Pupavce, Kupinovo, Ivan Kula, Đake, Rača), Bojnik (KO *Borince, Brestovac, Ivanje, Magaš-Dobra voda, Majkovac, Obražda, Orane*), Lebane (KO *Bačevina, Petrovac, Slišane, Svinjarica, Štulac*), Medveđa (KO *Drence, Gajtan*) i grad Prokuplje (*Arbanaška, Bogujevac, Bublica, Donji Statovac, Dragi deo, Tovrljane, Vlasa, Vlasovo* i deo KO Srednji Statovac, Gornji Statovac).

Površina Parka prirode „Radan” iznosi 43.512,72 ha, od čega je u državnom vlasništvu 18.683,77 ha (42,94%) i u privatnom vlasništvu je 24.828,96 ha (57,06%), od čega je u režimu zaštite I stepena 991,25 ha (2,28%), II stepena 6.250,99 ha (14,37%) i u režimu zaštite III stepena 36.270,48 ha (83,35%).

Opis granica i grafički prikaz Parka prirode „Radan” dati su u Prilogu – Opis granica i grafički prikaz Parka prirode „Radan”, koji je odštampan uz ovu uredbu i čini njen sastavni deo.

Član 4.

Na području Parka prirode „Radan”, utvrđuju se režimi zaštite I, II i III stepena.

Režim zaštite I stepena, ukupne površine 991,25 ha, odnosno 2,28% površine Parka prirode „Radan”, od čega je 950,8955 ha u državnoj svojini i 40,35 ha u privatnom vlasništvu obuhvata lokalitet:

1. „Prolom”- površina 276,57 ha;
2. „Ripivode” - površina 100,38 ha;
3. „Petrovac” - površina 614,30 ha.

Režim zaštite II stepena, ukupne površine 6.250,99 ha, odnosno 14,37% površine Parka prirode „Radan”, obuhvata sledeće lokalitete/prirodne celine od čega je 5.504,46 ha u državnoj svojini i 746,53 ha u privatnoj svojini, obuhvata lokalitet:

1. „Rudare – Devojački krš”;
2. „Sokolovica”;
3. „Radan”;
4. „Gornji Gajtan”;
5. „Petrova Gora-Delivoda-Borinska reka”;
6. „Brestovačko jezero”;
7. „Svinjište”;
8. „Zagrađe”.

Režim zaštite III stepena, ukupne površine 36.270,48 ha, odnosno 83,35% površine Parka prirode „Radan”, obuhvata preostali deo zaštićenog područja koji nije obuhvaćen režimom zaštite I i II stepena.

Član 5.

Na području Parka prirode „Radan”, na površinama na kojima je utvrđen režim zaštite III stepena, sprovodi se proaktivna zaštita, gde se mogu vršiti upravljačke intervencije u cilju restauracije, revitalizacije i ukupnog unapređenja zaštićenog područja, razvoj sela i unapređenje seoskih domaćinstava, uređenje objekata kulturno-istorijskog nasleđa i tradicionalnog graditeljstva, očuvanje tradicionalnih delatnosti lokalnog stanovništva, selektivno i ograničeno korišćenje prirodnih resursa i prostora.

Osim zabrane radova i aktivnosti, koje su kao takve utvrđene članom 35. Zakona o zaštiti prirode, na površinama na kojima je utvrđen režim zaštite III stepena, zabranjuje se i:

1. eksploatacija mineralnih sirovina, zemlje i rečnih nanosa, osim onih koji su na osnovu propisane procedure već stekli pravo, i otvaranja privremenih površinskih kopova isključivo za potrebu izgradnje, rekonstrukcije i održavanja protivpožarnih i šumskih puteva, kao i održavanje seoskih puteva;
2. uništavanje i sakupljanje zaštićenih i strogo zaštićenih biljnih i životinjskih vrsta;
3. izgradnja stambenih, ekonomskih i pomoćnih objekata poljoprivrednih domaćinstava i vikend objekata izvan građevinskih područja utvrđenih posebnim planskim i urbanističkim dokumentima, odnosno gradnja objekata poljoprivrednih domaćinstava izvan postojećih građevinskih parcela do donošenja tih dokumenata;
4. preoravanje zemljišta i obavljanje drugih radnji na mestima i na način koji mogu izazvati procese vodne erozije;
5. odlaganje i bacanje smeća i otpadnih materijala izvan mesta određenih za tu namenu;
6. poribljavanje koje nije u skladu sa programom upravljanja ribarskim područjem;
7. rekreativni ribolov tokom cele godine u vremenu od 21,00 do 3,00 časa u periodu letnjeg računanja vremena, a od 18,00 do 5,00 časova u periodu zimskog računanja vremena (osim ako korisnik ribarskog područja drugačije ne odredi);
8. sve radnje i aktivnosti kojima se ugrožava fauna riba i remeti njihov mrest, rast, ishrana i kretanje;
9. sve radnje i aktivnosti kojima se menja kvalitet i kvantitet vode u vodotocima;
10. rukovanje otrovnim hemijskim materijama i naftnim derivatima na način koji može prouzrokovati zagađivanje zemljišta i voda;
11. izgradnja objekata ili izvođenje drugih radova kojima se ugrožava neposredno okruženje nepokretnih kulturnih dobara i dobara pod prethodnom zaštitom, odnosno, koji nisu u funkciji zaštite, uređenja i prezentacije kompleksa;
12. obavljanje bilo kakvih radova na nepokretnom kulturnom dobru i u njegovoj neposrednoj okolini bez prethodno pribavljenih uslova i saglasnosti nadležne službe za zaštitu spomenika kulture i prirode.

Radovi i aktivnosti ograničavaju se na:

1. sakupljanje zaštićenih divljih biljnih i životinjskih vrsta i gljiva koje su pod kontrolom korišćenja i prometa;
2. održavanje optimalne brojnosti i zdravstvenog stanja populacija lovnih vrsta;
3. zaštitu, upravljanje, lov, korišćenje populacija divljači u lovištu, očuvanje i preduzimanju mera na unapređenju staništa divljači, kao i na zaštitu, uređivanje i održavanje lovišta;
4. zaštitu slivnih područja bujičnih vodotokova primenom tehničkih, biotehničkih i bioloških mera u skladu sa režimom zaštite;
5. vršenje eksploatacije mineralnih sirovina;
6. čišćenje korita vodotokova od vegetacije i nanosa u cilju očuvanja propusne moći, a po potrebi i produbljivanje korita (samo tamo gde je to neophodno, zbog sprečavanja mogućih poplava), po prethodno pribavljenim uslovima zaštite prirode;
7. istraživanje do sada nedovoljno proučenih lokaliteta na način i pod uslovima zaštite prirode;
8. pojedinačni dnevni ulov sa ciljem razvoja rekreacionog ribolova čime se čuva riblji fond od prevelikog i neravnomernog pritiska;
9. kaptiranje izvora, izgradnja vodozahvata, dubokih bušotina ili izdvojenih objekata za potrebe vodosnabdevanja pojedinačnih domaćinstava;
10. nekontrolisanu primenu hemijskih preparata u konvencionalnoj poljoprivrednoj proizvodnji;
11. reintrodukciju i rekolonizaciju autohtonih vrsta i druge aktivnosti na očuvanju i unapređivanju stanja populacija ugroženih divljih vrsta flore i faune;
12. uređenje i korišćenje prostora u skladu sa propisanim režimom zaštite na način kojim se omogućava očuvanje prirodnih vrednosti i spomenika kulture;
13. uređenje, izgradnja i infrastrukturno opremanje prostora za potrebe turizma i rekreacije;
14. naučnoistraživački i obrazovni rad i prezentacija prirodnih i kulturnih vrednosti Parka prirode;
15. očuvanje i unapređivanje kulturno-istorijskog nasleđa;
16. razvoj i popularizaciju etnološkog nasleđa i drugih kulturno-istorijskih vrednosti;
17. uređivanje područja i izgradnju objekata na način i pod uslovima koji ne narušavaju kulturno-istorijske vrednosti;
18. uređenje i prezentaciju stvorenih vrednosti područja pod stručnim nadzorom zavoda za zaštitu spomenika kulture i zaštite prirode;
19. seču i uklanjanje drveća, žbunja i ostale vegetacije u svrhe arheoloških iskopavanja materijalnih ostataka na lokalitetu uz prethodno pribavljene uslove zaštite prirode u skladu sa Zakonom o zaštiti prirode;
20. istraživačke radove i uređenje sa minimalnom upotrebom mehanizacije radi ne narušavanja ambijentalnih vrednosti kulturno-istorijskih lokaliteta;
21. unošenje novih sadržaja: objekata, pešačke staze, informativne table i dr. samo na način i ukoliko oni doprinose zaštiti, odnosno prezentaciji kompleksa, uz uslove i saglasnost nadležne službe zaštite upravljača.

Član 6.

Na području Parka prirode „Radan”, na površinama na kojima je utvrđen režim zaštite II stepena sprovodi se aktivna zaštita radi očuvanja i unapređenja prirodnih vrednosti, posebno kroz mere upravljanja populacijama divljih biljaka i životinja, održanje i poboljšanje uslova u prirodnim staništima i tradicionalno korišćenje prirodnih resursa.

Osim zabrane radova i aktivnosti, koje su kao takve utvrđene članom 35. Zakona o zaštiti prirode i članom 5. ove uredbe, u režimu zaštite IІ stepena zabranjuje se i:

1. izvođenje radova koji mogu dovesti do oštećenja objekata geonasleđa;
2. eksploatacija mineralnih sirovina, osim otvaranja privremenih površinskih kopova, odnosno pozajmišta za potrebe izgradnje, rekonstrukcije i održavanja protivpožarnih, šumskih i seoskih puteva;
3. slobodno ispuštanje otpadnih i zagađujućih voda u vodotoke;
4. promena namene vodnog zemljišta;
5. uništavanje vlažnih staništa, kao i izvođenje aktivnosti kojima se ona isušuju;
6. paljenje vatre, osim na mestima određenim za tu namenu;
7. uništavanje i sakupljanje biljnih i životinjskih vrsta koje su obuhvaćene pravilnikom kojim se propisuje proglašenje i zaštita strogo zaštićenih i zaštićenih divljih vrsta biljaka, životinja i gljiva, odnosno vrsta koje se navode u „crvenim knjigama” i „crvenim listama” flore i faune;
8. čista seča šuma koja nije planirana kao redovan vid obnavljanja šuma, osim u slučajevima propisanim zakonom;
9. postavljanje tabli i drugih obaveštenja na stablima;
10. upotreba svih nedozvoljenih sredstava za lov ribe (npr. kreč, hlor, konoplja, eksploziv, struja, mreže i dr);
11. uznemiravanje ptica i drugih životinja u reproduktivnom periodu;
12. uništavanje gnezda ptica;
13. izgradnja stambenih i vikend objekata osim stambenih i pomoćnih objekata u okviru postojećih poljoprivrednih domaćinstava i građevinskih parcela;
14. prevođenje voda i izmenu hidrodinamičkih karakteristika i režima potoka i reka, kao i sve druge radove i intervencije koje mogu negativno uticati na izmenu hidrološkog režima podzemnih i površinskih voda;
15. preoravanje prirodnih livada i pašnjaka;
16. izgradnja septičkih jama propusnog tipa i svako ispuštanje otpadnih i osočnih voda u vodotokove i zemljište;
17. obavljanje bilo kakvih radova na nepokretnom kulturnom dobru i u njegovoj neposrednoj okolini bez prethodno pribavljenih uslova i saglasnosti nadležne službe za zaštitu spomenika kulture i prirode.

Radovi i aktivnosti ograničavaju se na:

1. aktivnosti na izvođenju hitnih i neophodnih sanacionih šumskih radova nakon akcidentnih situacija prilikom vetroloma, vetroizvala, požara, kalamiteta insekata i slično;
2. sprovođenje odgovarajućih mera protivpožarne i protiv erozione zaštite;
3. gazdovanje šumama i šumskim zemljištima u skladu sa planovima i osnovama gazdovanja šumama, a kojima se obezbeđuje održavanje postojećih šumskih ekosistema, umereno povećanje površina pod šumskim ekosistemima i poboljšanje njihovog sastava, strukture i zdravstvenog stanja, očuvanje raznovrsnosti i izvornosti drveća, žbunja i ostalih biljnih i životinjskih vrsta u šumskim sastojinama;
4. aktivnosti vezane za unapređenje populacija retkih i ugroženih biljnih i životinjskih vrsta;
5. kontrolisano sakupljanje lekovitog bilja;
6. sakupljanje gljiva, divlje flore i faune;
7. praćenje stanja flore i faune;
8. sprovođenje aktivnosti u okviru naučnoistraživačkih radova i praćenje prirodnih procesa;
9. lovstvo na sanitarni lov divljači, zaštitu i unapređivanje populacija divljači u lovištu i mere na unapređivanju staništa divljači, u skladu sa planskim aktima iz oblasti lovstva;
10. ispašu stoke;
11. košenje livada i korišćenje trave;
12. postavljanje namenskih kućica za gnežđenje ptica na određenim lokacijama, uz redovno održavanje i monitoring;
13. preduzimanje mera i aktivnosti zaštite akvatičnih ekosistema od svih vidova zagađenja, promena hidrološkog režima i kvaliteta vode i degradacije staništa;
14. sakupljanje i transport neopasnog otpada;
15. izgradnja vodozahvata ili dubokih bušotina izdvojenih za potrebe pojedinačnih domaćinstava i naselja;
16. izgradnja vodozahvata za potrebe vodosnabdevanja naselja;
17. izgradnju manjih objekata za prezentaciju prirodnih i tradicionalnih vrednosti u skladu sa potrebama ekoturizma;
18. dogradnja i rekonstrukcija ekonomskih objekata u funkciji poljoprivredne proizvodnje, kao i za potrebe poljoprivrednih gazdinstava;
19. izgradnja objekata za konvencionalno gajenje domaćih životinja i divljači;
20. izgradnja, revitalizacija i održavanje novih javnih puteva, predviđenih važećom prostorno planskom dokumentacijom;
21. izgradnja, rekonstrukcija i održavanje/sanacija šumskih puteva predviđenih planovima i osnovama gazdovanja šumama;
22. izgradnja i uređenje pešačkih, planinarskih i biciklističkih staza;
23. održavanje manifestacija;
24. preduzimanje mera i aktivnosti zaštite faune riba (utvrđen lovostaj u periodu mresta, spašavanje riba i translokacije, strogo pridržavanje režima ribolova i propisanog načina ribolova, alata i sredstava, formiranje revira po principu „uhvati i pusti”, plansko poribljavanje u pogledu količina, vrsta i uzrasnih kategorija, bez unošenja stranih/alohtonih vrsta riba, jačanje ribočuvarske službe.

Član 7.

Na području Parka prirode „Radan”, na površinama na kojima je utvrđen režim zaštite I stepena sprovodi se stroga zaštita, kojom se omogućavaju procesi prirodne sukcesije i očuvanje staništa i životnih zajednica u uslovima divljine.

Osim zabrane radova i aktivnosti koje su kao takve utvrđene članom 35. Zakona o zaštiti prirode i čl. 5. i 6. ove uredbe, u režimu zaštite I stepena zabranjuje se i:

1) svi radovi i aktivnosti, osim naučnih istraživanja i strogo kontrolisanih aktivnosti usmerenih ka očuvanju i unapređivanju postojećeg stanja ekosistema;

2) korišćenje prirodnih resursa;

1. izgradnja objekata i izvođenje bilo kakvih radova i aktivnosti.

Radovi i aktivnosti ograničavaju se na:

1) naučna istraživanja i praćenje prirodnih procesa;

2) kontrolisanu (brojno, vremenski i prostorno) posetu u obrazovne, rekreativne i opštekulturne svrhe;

3) obeležavanje granica;

4) sprovođenje zaštitnih, sanacionih i drugih neophodnih mera u slučaju požara, elementarnih nepogoda i udesa, pojava biljnih i životinjskih bolesti i prenamnožavanja štetočina, uz saglasnost ministarstva nadležnog za poslove zaštite životne sredine (u daljem tekstu: Ministarstvo);

1. održavanje postojećih objekata, kao što su visokonaponski dalekovodi, postojeći šumski putevi.

Član 8.

Park prirode „Radan” poverava se na upravljanje JP „Srbijašume” (u daljem tekstu: Upravljač).

U obavljanju zakonom utvrđenih poslova upravljanja zaštićenim područjem, Upravljač je ovlašćen i dužan naročito da: organizuje čuvarsku službu; obeleži zaštićeno područje; donese plan upravljanja, godišnji program upravljanja i akt o unutrašnjem redu i čuvarskoj službi; vodi evidencije o prirodnim vrednostima i ljudskim aktivnostima; obaveštava korisnike zaštićenog područja o mogućnostima za obavljanje radova i aktivnosti; učestvuje u postupku utvrđivanja naknade za uskraćivanje ili ograničavanje prava korišćenja; izdaje saglasnosti i odobrenja; prati stanje i vodi evidencije o prirodnim vrednostima, nepokretnostima i ljudskim aktivnostima; utvrđuje i naplaćuje naknade za korišćenje zaštićenog područja.

Član 9.

Očuvanje, unapređenje, održivo korišćenje i prikazivanje prirodnih i drugih vrednosti Parka prirode „Radan” sprovodi se prema planu upravljanja koji donosi Upravljač na period od deset godina (u daljem tekstu: Plan upravljanja), sa sadržinom i na način propisan zakonom kojim se uređuje zaštita prirode.

Plan upravljanja sadrži ciljeve i prioritetne zadatke očuvanja povoljnog stanja zaštićenog područja, kao i preventivne mere zaštite od požara u skladu sa zakonom kojim se uređuje zaštita od požara i propisima donetim na osnovu tog zakona.

Plan upravljanja Upravljač donosi i dostavlja Ministarstvu najkasnije u roku od deset meseci od dana stupanja na snagu ove uredbe.

U postupku davanja saglasnosti na Plan upravljanja, Ministarstvo pribavlja mišljenja ministarstava nadležnih za poslove nauke, prosvete, turizma, prostornog planiranja, vodoprivrede, rudarstva, poljoprivrede, šumarstva i finansija.

Upravljač je dužan da jednom u tri godine analizira sprovođenje Plana upravljanja i ostvarene rezultate i po potrebi izvrši njegovu reviziju.

Do donošenja Plana upravljanja, Upravljač vrši poslove na osnovu godišnjeg programa upravljanja koji je dužan da donese i dostavi Ministarstvu na saglasnost u roku od 60 dana od dana stupanja na snagu ove uredbe.

Godišnji program upravljanja iz stava 6. ovog člana sadrži naročito: sažet prikaz prirodnih i drugih vrednosti zaštićenog područja, ciljeva zaštite i održivog korišćenja, mogućnosti i ograničenja za njihovo ostvarivanje; detaljan prikaz godišnjih zadataka na čuvanju, održavanju, unapređenju, prikazivanju i održivom korišćenju zaštićenog područja za potrebe nauke, obrazovanja, rekreacije i turizma i ukupnog socio-ekonomskog razvoja; prikaz konkretnih poslova na izradi i donošenju upravljačkih dokumenata, prvenstveno Plana upravljanja, akta o unutrašnjem redu i čuvarskoj službi i akta o naknadi za korišćenje zaštićenog područja; prikaz zadataka na obeležavanju zaštićenog područja, zasnivanju informacionog sistema i protivpožarnoj zaštiti; prikaz subjekata i organizacionih i materijalnih uslova za izvršenja programa, visine i izvora potrebnih finansijskih sredstava.

Član 10.

Upravljač je dužan da obezbedi sprovođenje režima zaštite, odnosno unutrašnji red i čuvanje zaštićenog područja u skladu sa pravilnikom o unutrašnjem redu i čuvarskoj službi koji donosi uz saglasnost Ministarstva u roku od šest meseci od dana stupanja na snagu ove uredbe.

U okviru sadržine propisane Zakonom o zaštiti prirode, pravilnikom iz stava 1. ovog člana se bliže utvrđuju zabranjeni radovi i aktivnosti, kao i pravila i uslovi obavljanja radova i aktivnosti koji su dopušteni na području Parka prirode „Radan”.

Pravilnik iz stava 1. ovog člana se objavljuje u „Službenom glasniku Republike Srbije”.

Član 11.

Upravljač je dužan da na propisan način obeleži Park prirode „Radan”, njegove spoljne granice i granice površina, odnosno lokaliteta sa režimom zaštite I, II i III stepena najkasnije u roku od 12 meseci od dana stupanja na snagu ove uredbe.

Upravljač je dužan da u saradnji sa Republičkim geodetskim zavodom i Zavodom za zaštitu prirode Srbije, izvrši identifikaciju granica Parka prirode „Radan”, na terenu, digitalnoj ortofoto karti i katastarskom planu, u roku od 12 meseci od dana stupanja na snagu ove uredbe.

Član 12.

Upravljač će izraditi softversko rešenje o prirodnim i stvorenim vrednostima, nepokretnostima, aktivnostima i drugim podacima od značaja za upravljanje Parkom prirode „Radan” u roku od dve godine od dana stupanja na snagu ove uredbe.

Član 13.

Upravljač može proglasiti ribarsko područje u okviru granica Parka prirode „Radan”, na osnovu prethodno pribavljene saglasnosti ministra nadležnog za poslove životne sredine, u skladu sa zakonom kojim se uređuje zaštita i održivo korišćenje ribljeg fonda.

Član 14.

Visinu naknade za korišćenje Parka prirode „Radan”, svojim aktom utvrđuje Upravljač, u skladu sa zakonom kojim se uređuju naknade za korišćenje javnih dobara.

Član 15.

Upravljač je dužan da formira Savet korisnika u cilju međusobne saradnje i obezbeđivanja interesa lokalnog stanovništva i drugih korisnika zaštićenog područja, u roku od 12 meseci od dana stupanja na snagu ove uredbe.

Član 16.

Zabrane i ograničenja propisane ovom uredbom, ne odnose se na vojne objekte, komplekse, instalacije i pristupne puteve, koji su izgrađeni ili se planiraju graditi za potrebe Vojske Srbije, kao i aktivnosti koje Vojska Srbije izvodi ili će izvoditi za potrebe odbrane Republike Srbije.

Član 17.

Sredstva za sprovođenje Plana upravljanja Parkom prirode „Radan”, obezbeđuju se iz budžeta Republike Srbije, od naknade za korišćenje zaštićenog područja, prihoda ostvarenih obavljanjem delatnosti Upravljača i iz drugih izvora u skladu sa zakonom.

Član 18.

Planska dokumenta, planovi, programi i osnove iz oblasti rudarstva, energetike, saobraćaja, šumarstva, lovstva, upravljanja ribljim fondom, vodoprivrede, poljoprivrede i turizma i drugih delatnosti od uticaja na prirodu, a koji se odnose na korišćenje prirodnih resursa i prostora u zaštićenom području Parka prirode „Radan”, usaglasiće se sa Prostornim planom Republike Srbije, ovom uredbom i Planom upravljanja.

Planovi, programi i osnove iz stava 1. ovog člana, donose se uz prethodnu saglasnost ministra nadležnog za poslove zaštite životne sredine.

Član 19.

Danom stupanja na snagu ove uredbe prestaje da važi Uredba o proglašenju Parka prirode „Radan” („Službeni glasnik RS”, broj 91/17).

Član 20.

Ova uredba stupa na snagu osmog dana od dana objavljivanja u „Službenom glasniku Republike Srbije”.

05 Broj: 110-370/2024

U Beogradu, 18. januara 2024. godine

V L A D A

PREDSEDNIK

Ana Brnabić, s.r.